Маўнд

Маўнд (англ.: The Mound) — штучны пагорак у цэнтры Эдынбурга (Шатландыя), які злучае Стары горад з Новым. Пагорак быў створаны ў XVIII стагоддзі, калі з-за дэмаграфічных праблем было прынята рашэнне аб пашырэнні Эдынбурга праз будаўніцтва Новага горада. Для насыпанай структуры выкарысталі 1 501 000 вазоў з грунтам, атрыманага пры асушэнні возера Нор-Лох, на месцы якога пазней з’явіліся парк Princes Street Gardens і вуліца Прынсэс-стрыт. The Mound быў афіцыйна адкрыты ў 1781 годзе. Са з’яўленнем чыгуначных станцый у асушанай даліне і іх далейшым аб’яднаннем у вакзал Эдынбург-Уэверлі ў 1846 годзе, пад пагоркам былі прабіты тунэлі, каб пракласці рэйкі ў заходнім напрамку. На The Mound знаходзяцца такія значныя будынкі, як Шатландская нацыянальная галерэя, Каралеўская шатландская акадэмія, New College — тэалагічны факультэт Эдынбургскага ўніверсітэта, будынак Генеральнай асамблеі Царквы Шатландыі і штаб-кватэра Bank of Scotland. Аднайменная дарога на пагорку з’яўляецца адной з асноўных транспартных артэрый паміж Старым і Новым горадам, вядзе з Прынсэс-стрыт да Каралеўскай мілі. Спасылкі Апісанне на VisitScotland.com (англ.) Гісторыя і архітэктура комплексу Нацыянальнай галерэі (англ.) (фр.) (ням.) (ісп.)